ועדת הכספים, כנסת 17, פרוטוקול מספר 423, 2007-06-11 10:15

סטס מיסז'ניקוב: תקנות התעבורה (תיקון מס'), התשס"ז-2007 (אגרות מבחני נהיגה).

עוזי יצחקי: אנחנו מבקשים היום לתקן את תקנות התעבורה בהיבט של הפרדת אגרות מבחני הנהיגה למבחן עיוני ולמבחן מעשי.

עוזי יצחקי: כל מבקש רשיון נהיגה נדרש לעמוד במבחן עיוני, שזה התיאוריה, ובמבחן מעשי הקרוי טסט.

עוזי יצחקי: בשנת 2004 זיהינו שמבחן התיאוריה הוא במצב רע מאוד.

עוזי יצחקי: יש לנו הרבה מאוד זיופים, הרבה בעיות של רמת שירות, רמת אמינות.

עוזי יצחקי: זה לא דבר של מה בכך.

עוזי יצחקי: צריך להיות תהליך רציני ואמין.

עוזי יצחקי: בשנה האחרונה - אני הצגתי את זה בוועדת הכלכלה וזה זכה שם לשבחים גדולים - משרד התחבורה יצא לפרוייקט גדול שנקרא מיקור חוץ של מבחני הנהיגה העיוניים.

עוזי יצחקי: אנחנו עשינו מהפיכה בעניין הזה.

עוזי יצחקי: יש תועלות מבחינת כל ההיבטים.

עוזי יצחקי: הפרוייקט הזה לא רק שלא יפטר עובדים, הוא ייצור מקומות עבודה חדשים.

עוזי יצחקי: הזכיינים יקבלו עובדים חדשים לפרוייקט הזה.

עוזי יצחקי: מדובר בפרוייקט בעל תועלות למשק, בעל תועלות לציבור.

אמנון כהן: מבחן התיאוריה יהיה בידיים פרטיות?

עוזי יצחקי: זה לא בידיים פרטיות.

עוזי יצחקי: מדובר במיקור חוץ.

עוזי יצחקי: רמת השירות היום היא נמוכה, זמני השירות מוגבלים.

עוזי יצחקי: מבחן התיאוריה היום נערך מ7:00- 10:00 בבוקר.

עוזי יצחקי: אם ב10:00 מגיעים אי אפשר להיבחן.

אמנון כהן: למה?

עוזי יצחקי: סוגרים ב10:00.

עוזי יצחקי: מי שמעביר את מבחני התיאוריה זה טסטרים.

עוזי יצחקי: הטסטרים צריכים לצאת לטסטים.

אמנון כהן: משרד התחבורה לא יכול להגיד משהו אחר?

עוזי יצחקי: מי שמבצע היום את מבחני הנהיגה העיוניים זה הטסטרים שיושבים במבחן ידני.

עוזי יצחקי: הם בסך הכל משגיחים.

עוזי יצחקי: המתקנים שלנו ברמה ירודה.

עוזי יצחקי: יש סוגיה של טוהר המידות.

עוזי יצחקי: המבחן הוא מבחן ידני.

עוזי יצחקי: המשטרה ואנחנו מוצאים זיופים על ידי אוזניות, על ידי מכשירים שונים.

עוזי יצחקי: המשטרה ביקשה בשבועות האחרונים להפסיק את המבחנים בשפה הרוסית והערבית כיוון שהיא הרגישה שהיא מאבדת שליטה.

עוזי יצחקי: זה פתח לבעיות עם העובדים.

עוזי יצחקי: גם מבחינת תועלות למשק יש פה בזבוז תקציבי המדינה.

עוזי יצחקי: לפני שיצאנו לפרוייקט ביצענו ניתוח כלכלי לעבודה הזאת.

עוזי יצחקי: משרד האוצר אישר את הפרוייקט.

עוזי יצחקי: יש כאן את בדיקת התועלת הכלכלית למשק.

עוזי יצחקי: מדובר בתועלות רבות למשק.

עוזי יצחקי: מה יהיה במצב החדש?

עוזי יצחקי: אנחנו מדברים על מבחן ממוחשב.

עוזי יצחקי: זה מבחן שיהיה מול מסך.

עוזי יצחקי: באו נציגים מהאיחוד האירופאי לראות את הפרוייקט הזה.

עוזי יצחקי: בירכו אותנו על כך.

עוזי יצחקי: מדינות נוספות מתכוונות להעתיק מאיתנו את הפרוייקט.

עוזי יצחקי: התלמיד ישב מול מחשב ויקבל 40 שאלות.

עוזי יצחקי: הוא יענה עליהן בצורה ממוחשבת, בצורה נפרדת, לא אחד ליד השני ולא באופן ידני.

עוזי יצחקי: השאלות יוזרמו מהמחשב של משרד התחבורה לא על ידי הזכיינים הפרטיים.

עוזי יצחקי: המחשב של משרד התחבורה יזין למחשב של הנבחן את השאלות בצורה מעורבלת כך שזה שיושב ליד השני לא יוכל להעתיק.

עוזי יצחקי: לאחר 40 דקות המסך ייסגר באופן אוטומטי.

עוזי יצחקי: המיסוך של הכיתות יהיה נגד טכנולוגיית זיוף.

עוזי יצחקי: לא יוכלו להשתמש בפלאפונים ובאוזניות.

עוזי יצחקי: ברגע הכניסה למבחן יצולם כל נבחן כך שאם תהיה בעיה אפשר יהיה לזהות אותו לאחר מכן.

עוזי יצחקי: השירות ישתפר בצורה בלתי רגילה.

עוזי יצחקי: הזכיינים יפעילו 24 אתרים שיפעלו מ8:00 בבוקר עד 8:00 בערב.

עוזי יצחקי: התלמידים לא יצטרכו להפסיד מבחני בגרות, לא יצטרכו להפסיד לימודים.

עוזי יצחקי: לחיילים לא תהיה בעיה כי הם יבואו להיבחן בערבי שישי וערבי חג.

עוזי יצחקי: זאת מהפיכה בשירות לציבור.

עוזי יצחקי: מבחינת זמני ההמתנה למבחנים המעשיים.

עוזי יצחקי: היום, לצערי הרב, ההמתנה לטסט מגיעה ל3 חודשים.

עוזי יצחקי: זה מצב שהוא לא מצב בריא.

עוזי יצחקי: זאת פגיעה מקצועית, זאת פגיעה בשירות לציבור.

עוזי יצחקי: הרבה מבקשי רשיון נהיגה לא מספיקים לקבל את רשיון הנהיגה לפני שהם מתגייסים.

עוזי יצחקי: זה יוצר לנו המון בעיות.

עוזי יצחקי: ברגע שנפנה את הטסטרים מהמבחנים העיונים לטובת המעשיים נגיע לחודש המתנה לטסט.

עוזי יצחקי: זה מצב נורמאלי ורצוי.

עוזי יצחקי: יהיה חיסכון בתקציבי המדינה ושיפור בתנאים הפיזיים לביצוע המבחנים.

עוזי יצחקי: הזכיינים נדרשים לרמת שירות מבחינת חדרים, מבחינת מקומות נגישים, מה שלצערנו הרב המדינה לא יכולה לתת.

עוזי יצחקי: אין פה פיטורי עובדים כי מדובר במיקור חוץ.

יעקב ליצמן: מה החיסכון בתקציב?

עוזי יצחקי: החיסכון בתקציב הוא מזה שהמדינה מחזיקה מבנים, חנייה, אבטחה, חשמל, תיאוריה, ניקיון.

עוזי יצחקי: כל הדברים האלה ירדו מאתנו.

עוזי יצחקי: זה יהיה אצל הזכיינים.

יעקב ליצמן: לאדם ברחוב זה יעלה יותר או פחות?

עוזי יצחקי: כל מי שראה את עצמו מועמד התיישר לפי המחיר הנמוך ביותר.

עוזי יצחקי: המחיר הוא 40 שקלים.

יעקב ליצמן: מה זה אומר?

עוזי יצחקי: לתלמיד הממוצע המחיר ירד.

עוזי יצחקי: היום תלמיד ממוצע עובר את הטסט השני.

עוזי יצחקי: זה אומר שהוא משלם פעמיים 116.

עוזי יצחקי: ברגע שתלמיד ייכשל במבחן העיוני הוא יצטרך לשלם 40 שקלים בלבד ולא 116 שקלים כמו המצב שקיים היום.

הרצל בן-יהושע: לפי החישוב שעשינו, תלמיד ממוצע ירוויח 36 שקלים.

הרצל בן-יהושע: כשאנחנו לוקחים את סך כל התלמידים בשנה החיסכון הוא כ5 מיליון שקל.

הרצל בן-יהושע: מה שקורה היום זה שתלמיד ממוצע עובר את המבחן העיוני בפעם השנייה ואת המבחן המעשי בפעם השלישית.

הרצל בן-יהושע: תלמיד שעובר היום את המבחן העיוני פטור מלשלם את האגרה לפעם הראשונה שהוא עובר את המבחן המעשי.

הרצל בן-יהושע: בממוצע הוא עושה 5 מבחנים.

הרצל בן-יהושע: הוא משלם עבור 4 מבחנים 116 שקלים.

הרצל בן-יהושע: אם מכפילים 4 כפול 116 מקבלים סדר גודל של 464 שקלים.

הרצל בן-יהושע: זה נכון שעכשיו הוא ישלם עבור כל מבחן, כשעבור המבחן העיוני הוא ישלם 40 שקלים ועבור המבחן המעשי 116.

הרצל בן-יהושע: תלמיד ממוצע ישלם 80 שקלים עבור המבחנים העיוניים ו3 כפול 116 עבור המבחנים המעשיים.

הרצל בן-יהושע: אותו תלמיד ששילם קודם 464 ישלם עכשיו 428.

הרצל בן-יהושע: החיסכון הממוצע הוא 36 שקלים.

סטס מיסז'ניקוב: יש לי מחשבה טיפשית שיכול להיות שיש פה איזה שהוא עידוד לנהגים לא טובים לעלות על הכביש.

אמנון כהן: אני חושב שהמדינה צריכה לערוך את המבחנים של הרישוי.

אמנון כהן: אנחנו מאשרים היום רק את האגרה, לא את העניין של מיקור החוץ.

סטס מיסז'ניקוב: הם לא יכולים להוריד מחיר ללא מיקור חוץ.

שגית אפיק: פה הם מדברים על אגרות.

שגית אפיק: אין פה הסדרה של מיקור החוץ.

אמנון כהן: המדינה צריכה לעשות את זה לבד.

אמנון כהן: היא צריכה למצוא את הכלים.

אמנון כהן: היא צריכה לתת את השירות הטוב.

אמנון כהן: אני חושב שהנושא של הזיופים יגבר עכשיו עוד יותר.

אמנון כהן: אם אנחנו לא יודעים לעשות את זה אנחנו גם בטח לא יודעים לפקח על זה.

עוזי יצחקי: יותר קל לפקח על זה.

אמנון כהן: אני לא רואה פה קשר למיקור החוץ.

אמנון כהן: אני רוצה להתנגד, אלא אם כן נשמע דברים אחרים.

שלי יחימוביץ': אני מתנגדת למיקור חוץ כי מיקור חוץ כמוהו כהפרטה, אבל כיוון שאנחנו צריכים לברך על המוגמר אני אצביע בעד.

שלי יחימוביץ': האם במכרזים ניתנה תשומת הלב לכך שהעובדים שמועסקים באמצעות המכרזים האלה ייהנו מאכיפת חוקי עבודה ושכר מינימום?

שלי יחימוביץ': איך עשיתם את זה?

עוזי יצחקי: בהחלט, זה מופיע במכרז כתנאי סף.

עוזי יצחקי: אנחנו בודקים את הדברים האלה.

עוזי יצחקי: יש לנו ניסיון לא רע.

עוזי יצחקי: במוקד השירות הטלפוני, שזה כוכבית 5678, אנחנו מקפידים על זה שהתנאים יהיו תנאי העסקה ותנאי עבודה שעומדים בנדרש.

שלי יחימוביץ': איך אתם עוקבים אחרי זה?

עוזי יצחקי: יש פיקוח צמוד של משרד התחבורה על הזכיינים החיצוניים.

עוזי יצחקי: במוקד השירות הטלפוני הערנו על כך שתנאי הישיבה צפופים מידי ובאמת ריווחו את המקומות.

שלי יחימוביץ': האם במכרז עצמו יש מחיר סף?

שלי יחימוביץ': יש מחיר שמתחתיו אי אפשר לשלם את הזכויות הסוציאליות ואת שכר המינימום.

עוזי יצחקי: בהחלט.

שלי יחימוביץ': איך אתם קובעים את מחיר הסף?

עוזי יצחקי: זה מכרז שעברו עליו גם משרד התמ"ת וגם גורמים נוספים שאחראים על הפיקוח.

שלי יחימוביץ': יש לכם תחשיב של מחיר סף?

עוזי יצחקי: כן.

ראובן ריבלין: אם אנחנו בממשלה לא יכולים היום לפקח מתוך חשש לטוהר מידות, זאת אומרת שאנחנו לא יכולים לעשות בעצמנו את העבודה.

ראובן ריבלין: אתה שם בפני עובד ציבור מכשול ברגע שאתה מביא אנשים להיבחן אצלו.

ראובן ריבלין: הדברים שאתה אומר הם חמורים ביותר.

עוזי יצחקי: זה לא בדיוק ככה.

ראובן ריבלין: יש מערכת ממשלתית שפועלת שלא במיקור רשמי אלא במיקור למעשה.

ראובן ריבלין: המערכת הזאת מעסיקה עובדים ומעסיקה אנשים שהם עובדי כוח אדם.

ראובן ריבלין: כשר ערכתי ביקור במקום.

ראובן ריבלין: התברר לי שמה שאתה אומר אינו מתקיים בשטח.

ראובן ריבלין: החוזה אומר שיישמרו כל התנאים שבהם מועסק עובד כאילו הוא היה עובד מדינה.

ראובן ריבלין: הדברים בפועל אינם כך.

ראובן ריבלין: האם אתם עורכים ביקורת?

עוזי יצחקי: כן.

עוזי יצחקי: לא אמרתי שלמדינה יש בעיות עם הפיקוח, אמרתי שיש לה בעיות בלתת את השירות.

ראובן ריבלין: זה חמור עוד יותר, כי זה אומר שאנחנו מדינה שבלי שחיתות לא יכולה להתקיים.

עוזי יצחקי: הממשלה יכולה לפקח, לבקר, לעשות מעקב, לקבוע מדיניות, קשה לה לתת את השירות עצמו.

עוזי יצחקי: אנחנו נמצאים בקיצוץ מתמיד של משאבים, כשהמטלות הולכות וגדלות.

עוזי יצחקי: אנחנו צריכים להיעזר בגורמים חיצוניים כדי לעשות את הדברים טוב יותר.

שלי יחימוביץ': אבל זה מעשה ידי אדם.

שלי יחימוביץ': מקצצים לכם כדי לאלץ אתכם להוציא דברים למיקור חוץ.

יעקב ליצמן: למה שאת הפיקוח לא תוציאו למיקור חוץ?

עוזי יצחקי: אנחנו עושים את הפיקוח.

עוזי יצחקי: אנחנו יודעים טוב יותר לפקח.

ראובן ריבלין: אם המדינה לא יכולה לעשות את זה, סימן שאחר עושה את זה יותר בזול.

עוזי יצחקי: הוא לא עושה את זה יותר בזול, הוא עושה את זה יותר טוב.

ניסן סלומינסקי: אני מבין שכל זה מבוסס על המחשב.

ניסן סלומינסקי: מה קורה אם מישהו לא יודע להתמצא במחשב?

עוזי יצחקי: התוכנה היא ידידותית וקלה מאוד.

עוזי יצחקי: ניתן הסבר בהתחלת המבחן.

עוזי יצחקי: עשינו איזה שהוא פיילוט שבו לקחנו גם אוכלוסיות קשות.

ניסן סלומינסקי: יש הרבה אנשים שלא יודעים לעבוד על מחשב.

ניסן סלומינסקי: מעבר לפחד מהמבחן העיוני הוא יצטרך גם לפחד מהמחשב.

עוזי יצחקי: יש לנו מצבים חריגים.

עוזי יצחקי: במקרים חריגים אנחנו נאפשר מבחן בעל פה, כפי שאנחנו מבצעים לאוכלוסיות מיוחדות.

אמנון כהן: מה לגבי עולים חדשים?

עוזי יצחקי: לעולים חדשים יש מבחנים ממוחשבים.

עוזי יצחקי: בשפות שאין מבחנים ממוחשבים עושים את המבחן בעל-פה.

אחמד טיבי: המצב הקיים כיום נותן רמת שירות נמוכה.

אחמד טיבי: גם זמן ההמתנה הוא ארוך.

אחמד טיבי: אין ספק שכשמדובר בהעברה למחשב אפשרות הזיוף קטנה יותר.

אחמד טיבי: היו מקרים של זיופים.

אחמד טיבי: נשאלת השאלה לגבי ההתייקרות שתהיה לגבי מי שעובר בפעם הראשונה.

אחמד טיבי: מה אתם מתכוונים לעשות בנידון?

סטס מיסז'ניקוב: הוא אמר שזה כדי לקזז לאלה שעוברים בפעם השלישית.

עוזי יצחקי: אנחנו פשוט מפרידים בין המעשי לתיאורטי.

עוזי יצחקי: התיאורטי, שזה 40 שקלים, ישולם ישירות לזכיין.

עוזי יצחקי: זה מחיר נמוך.

מגלי והבה: למה התוספת הזאת של 40 שקלים?

מגלי והבה: תוריד 40 שקלים מ116.

הרצל בן-יהושע: זה נכון שאדם שעובר את המבחן העיוני פעם ראשונה ישלם אחר כך רק עבור המבחנים המעשיים.

הרצל בן-יהושע: אדם משלם היום את מספר המבחנים פחות פעם אחת משום שמי שעובר את העיוני פטור מלשלם עבור הבחינה הראשונה במעשי.

הרצל בן-יהושע: אם הוא עושה סך הכל 5 מבחנים הוא משלם 4 מבחנים.

הרצל בן-יהושע: זה נכון שמי שעובר את העיוני בפעם הראשונה יפסיד 40 שקלים.

עוזי יצחקי: כמעט ואין תלמידים כאלה.

סטס מיסז'ניקוב: אנחנו מאשרים סכומים.

סטס מיסז'ניקוב: מה שנתבקשנו בתקנות האלו זה לאשר סכומים.

סטס מיסז'ניקוב: אנחנו בהחלט יכולים להציע סכומים נמוכים יותר או גבוהים יותר.

אורית נוקד: אני תומכת בהצעה הזאת, משום שאני חושבת שיש בה שיפור גדול לגבי האזרחים, לגבי המצב בכיתות, לגבי השעות וזמן ההמתנה.

אורית נוקד: זמן ההמתנה היום לטסט מגיע ל3 חודשים.

אורית נוקד: אין ספק שההפרדה רק תקצר את זה.

מגלי והבה: אני לא רוצה שמי שעובר פעם ראשונה ישלם 40 שקלים נוספים.

מגלי והבה: אני רוצה שהוא ישלם את אותו כסף כמו שהוא משלם היום.

מגלי והבה: אני מציע רק את הסכום של 116 שקלים.

יעקב ליצמן: אני תומך במה שחבר הכנסת והבה אומר.

יעקב ליצמן: המינימום הוא סטטוס קוו.

יעקב ליצמן: בדרך כלל כשאנחנו מוציאים דברים החוצה צריך להוזיל, לא לייקר.

יעקב ליצמן: אם הם רוצים לקחת עוד 40 שקל, זאת אומרת להעלות את ההכנסות בעוד 5 מיליון שקל, שלא יעשו מיקור חוץ, שיוסיפו תקנים כך שאנשים יעבדו עוד כמה שעות.

יעקב ליצמן: אם אתם רוצים מיקור חוץ, אז ברור שהמחיר לא יכול לעלות כי מטרתו של מיקור חוץ להוריד מחירים, לא להעלות.

יעקב ליצמן: אני מציע להשאיר את המחיר כפי שהוא היום.

סמדר אלחנני: במצגת שהכין משרד התחבורה יש נתון מאוד מטריד.

סמדר אלחנני: מחצית מהאנשים שנבחנים במבחן העיוני לא עוברים.

סמדר אלחנני: יש פה איזה שהוא מנגנון שאנשים באים לא מוכנים למבחני הנהיגה.

סמדר אלחנני: זאת הבעיה העיקרית.

סמדר אלחנני: אני רוצה לחזק את מה שאמר יושב-ראש הוועדה.

סמדר אלחנני: הוא אמר שאתם מעודדים נהגים לא טובים.

סמדר אלחנני: מי שעובר בפעם הראשונה סימן שהוא בא מוכן למבחן והתכונן ושילם הרבה שיעורי נהיגה, לכן גם צריך לתת לו את התמריץ.

סמדר אלחנני: 116 שקלים שילמו קודם עבור עיוני ומעשי.

סמדר אלחנני: לא יכול להיות שתישאר אותה אגרה רק בשביל מעשי.

שלי יחימוביץ': אני נגד הורדת המחיר.

ראובן ריבלין: האם הכסף הולך למשרד התחבורה לצורך תשלום עבור המערכת שפועלת, או הולך לאוצר?

עוזי יצחקי: להכנסות המדינה.

סטס מיסז'ניקוב: משרד התחבורה צריך ללכת לעשות שיעורי בית.

סטס מיסז'ניקוב: אם הם יכולים לחיות עם ההורדה הזאת של 40 שקלים אין שום סיבה שאנחנו נצביע בעד מחיר יותר גבוה.

עוזי יצחקי: זה לא יהיה אפשרי.

שלי יחימוביץ': האם הורדת המחיר תיפגע בסופו של יום בעובדים?

עוזי יצחקי: 40 שקלים הולכים לזכיין.

עוזי יצחקי: 116 שקלים הולכים להכנסות המדינה.

שגית אפיק: יש אגרת מבחן מעשי ואגרת מבחן עיוני.

שגית אפיק: המצב היום הוא 116 שקלים עבור שתיהן יחד.

שגית אפיק: הם עושים מיקור חוץ שלא מוסדר בתקנות או בחקיקה, הוא מכוח החלטה של משרד התחבורה.

יעקב ליצמן: האם זה אומר שזה לא חוקי?

שגית אפיק: כתוצאה ממיקור החוץ שייעשה נוצרת הפרדה בין האגרה למבחן המעשי לאגרה למבחן העיוני.

שגית אפיק: אם עד היום 116 שקלים עבור שתיהן היו הולכים למשרד התחבורה, עכשיו יש הפרדה והם מבקשים שהאגרה עבור מבחן מעשי תישאר 116 שקלים למשרד התחבורה ולהכנסות המדינה, כשהאגרה עבור המבחן העיוני תלך למי שיעשה את מיקור החוץ.

שגית אפיק: אם אתם מציעים להפחית, ההפחתה יכולה להיעשות מ116 שקלים.

שגית אפיק: 40 השקלים למיקור החוץ יצטרכו להישאר.

אחמד טיבי: לא איכפת לנו שיתנו 40 שקלים, רק שיפחיתו אותם מ116 שקלים.

מוחמד ברכה: אם הנושא של מיקור החוץ אינו מוסדר בחוק וזה אילתור של משרד התחבורה.

מוחמד ברכה: .

עוזי יצחקי: זה לא אילתור.

חוה ראובני: על פי תקנות התעבורה יש לרשות הרישוי סמכות להורות על המקום בו תיערך הבחינה.

חוה ראובני: להבנתנו, מאחר והשאלות של המבחן, התשובות של המבחן וההחלטה אם הנבחן עבר את המבחן ממשיכה להיות של רשות הרישוי, כשהספק כל מה שהוא נותן זה חדרים וחומרת מחשב, אנחנו לא חושבים שצריך שינויי חקיקה כדי לעשות את זה.

חוה ראובני: לגבי האגרות.

חוה ראובני: אגרת המבחן המעשי הולכת לאוצר המדינה.

חוה ראובני: ה40 שקלים מתחלקים לשניים.

חוה ראובני: מה שהזכיין יקבל הוא לא אגרה כי אם מחיר שעליו קבענו חוזה.

חוה ראובני: אנחנו צריכים את האגרה של 40 השקלים בשביל אותם מקרים שיעשו מבחן בעל פה על ידי בוחנים של משרד התחבורה ברשות הרישוי.

חוה ראובני: כדי שיהיה שוויון בין העלויות שמשלמים הנבחנים במיקור החוץ לאלה שעושים בעל פה במשרד התחבורה אנחנו קובעים אגרה עבור מבחן עיוני באותו גובה שהוא המחיר החוזי.

חוה ראובני: אלמלא היו המבחנים האלה בעל פה בכלל לא היינו צריכים את האגרה של 40 שקלים, כי במקרה הרגיל לא משולמת אגרה, משולם מחיר ישירות לספק לפי ההתחייבות החוזית כלפינו.

חוה ראובני: זאת המעטפת המשפטית שבה אנחנו מגישים את ההצעה הזאת.

שגית אפיק: האישור של הוועדה נדרש כתוצאה מהעלאה אפשרית בסיטואציות שונות.

יעקב ליצמן: אני רוצה לראות מה העילה החוקית שלפיה פועלים משרד התחבורה ומשרד המשפטים.

סטס מיסז'ניקוב: האם משרד ממשלתי לא יכול להתחבר במכרז עם ספק שירות?

שגית אפיק: יכול.

שגית אפיק: הם עשו את זה בהסתמך על תקנה מתקנות התעבורה.

יעקב ליצמן: אני בעד להוציא את זה החוצה, אבל כרגע כשאנחנו דנים בזה אני נגד העלאת המחיר.

יעקב ליצמן: אני רואה את ההצעה הזאת כאילו מעלים את המחיר בדלת האחורית.

יעקב ליצמן: הם יכולים להגיד שבמקום הרצל 22 הם עושים את זה בהרצל 24.

יעקב ליצמן: אם שגית אומרת שהכל כשר למהדרין אין לי בעיה.

ניסן סלומינסקי: הנקודה היא רק העלות.

ניסן סלומינסקי: אני מציע לתת להם שעה כדי לראות אם הם יכולים לוותר על 40 השקלים.

סטס מיסז'ניקוב: זה מה שנעשה.

סטס מיסז'ניקוב: הדיון בנושא הופסק בשעה 11:00 וחודש בשעה 12:15

הרצל בן-יהושע: המספרים הם כאלה שהאוצר כתוצאה מהרפורמה הולך להפסיד 16 מיליון שקל.

הרצל בן-יהושע: על תלמיד ממוצע האוצר גובה 4 אגרות.

הרצל בן-יהושע: עכשיו הוא יגבה רק 3 אגרות, משום שאת ה40 שקלים מי שגובה זה הזכיין במכרז.

הרצל בן-יהושע: האוצר הולך להפסיד 16 מיליון שקל.

הרצל בן-יהושע: על מנת להשאיר את הכנסות המדינה כפי שהן היום היה צריך להעלות את האגרה למבחן המעשי מ116 ל128.

עוזי יצחקי: שר התחבורה התנגד.

הרצל בן-יהושע: הסכימו להשאיר את האגרה על מבחן מעשי בגובה כפי שהוא כיום, שזה 116.

הרצל בן-יהושע: ניסינו להגיע להסכמות עם האוצר.

הרצל בן-יהושע: לא הצלחתי בזמן המועט שהיה למצוא את הרכז ואת הסגן.

מגלי והבה: המחלוקת היא לא על התקציב שיורד מהכנסות המדינה, אלא על 40 השקלים.

אבי קרמר: אתם מסתכלים רק על הצד הכלכלי, אתם לא מסתכלים על יום העבודה שלנו או יום הלימודים שהתלמיד צריך להפסיד.

אבי קרמר: הטסטים מתעכבים כי הרפורמה לא מתחילה.

אבי קרמר: הנזק לתלמידים הוא הרבה יותר גדול מהסכום החד פעמי של 40 השקלים.

סטס מיסז'ניקוב: האם זה לא מעביר איזה שהוא מסר לא נכון כשאנחנו אומרים שזה יעלה יותר למי שיעבור טסט בפעם הראשונה?

חיים אורון: מצבו של האדם הבודד שיעבור בטסט הראשון יורע, אבל כל השאר מצבם יוטב ביחס למצב הקיים.

חיים אורון: אתה נותן לציבור שירות במחיר יותר זול ויותר יעיל, להוציא מקרה אחד מסוים.

סטס מיסז'ניקוב: אני מעמיד להצבעה את תקנות התעבורה (תיקון מס'), התשס"ז –2007 (אגרות מבחני נהיגה).

סטס מיסז'ניקוב: מי בעד?

סטס מיסז'ניקוב: ה צ ב ע ה בעד- פה אחד אושר